En jobansøgning kan betragtes som et følgebrev til dit CV. I ansøgningen kan du uddybe din motivation for at arbejde hos den pågældende arbejdsgiver, opsummere dine kompetencer, og gøre dem relevante i forhold til de opgaver, arbejdsgiveren beskriver i sin stillingsannonce. Det, du beskriver i din ansøgning, bør ikke overlappe med dit CV. Ansøgningen skal tilføje værdi til CV’et og fortælle mere om de aspekter, der er mest relevante for arbejdsgiveren. Derudover bør den fortælle, hvad der er mest relevant for dig ved den stilling, du søger.